Bejaarde erg beseer in honde-aanval‘n Bejaarde man is erg beseer toe honde hom in Durban aangeval het. (Foto: Rusa) ŉ Durbanse pensioenaris is erg beseer toe hy Maandag deur drie honde aangeval is. Hy was op pad om sy pos te gaan haal by ŉ gemeenskaplike posbus toe die voorval plaasgevind het. Die 79-jarige man kon daarin slaag om uit die honde se kake te ontsnap toe ŉ verbyganger die honde met bakstene begin gooi het. Volgens Prem Balram, woordvoerder van die Reaksie-eenheid van Suid-Afrika (Rusa) het die eenheid Maandag teen 11:00 ŉ oproep van omstanders gekry met betrekking tot ŉ bejaarde wat op die grond lê. Die man het wonde aan sy hande en bene gehad wat heelwat gebloei het. “By ons aankoms op die toneel was dit duidelik dat die honde die man aangeval het kort nadat hy uit sy Toyota Carola geklim het om sy pos uit te haal. Die drie groot honde het skynbaar uit ŉ nabygeleë erf ontsnap,” sê Balram. “Hy het oop wonde aan sy hande en bene gehad en mediese sorg benodig. Hy is na ŉ hospitaal geneem.” Volgens Balram het die eienaar van die honde op die toneel aangekom en kon nie verduidelik hoe sy honde uit die erf ontsnap het nie, aangesien sy erf deur ŉ muur omhein is. Die slagoffer se familie het Maandag aan die African News Agency gesê dat hulle geen kriminele klagte of siviele eis teen die eienaar van die honde gaan instel nie. Die slagoffer se seun, Prashan Parsadh, het gesê hulle is net bly hul pa lewe. “Ons verstaan hy [die slagoffer] was net op die verkeerde plek op die verkeerde tyd.”